Staatskaping: Zuma wil appelleerPres. Jacob Zuma. Foto: Kopano Tlape/GCIS Pres. Jacob Zuma het ŉ aansoek om verlof tot appèl by die hooggeregshof in Pretoria ingedien teen ŉ hofbeslissing waarin hy beveel word om binne 30 dae ŉ geregtelike kommissie van ondersoek na bewerings van staatskaping op die been te bring. Zuma het verlede week ŉ dubbele opstopper in die hooggeregshof gekry toe sy aansoek dat Thuli Madonsela, die voormalige openbare beskermer, se staatskapingverslag hersien moet word, met koste, van die hand gewys is. Die hof het ook beslis Zuma moet persoonlik aanspreeklik gehou word vir die koste van die hofaansoek wat hy in 2016 ingedien het om ŉ interdik te bekom wat Madonsela sou verhoed om haar staatskapingverslag vry te stel. Die hooggeregshof het Zuma beveel om binne 30 dae ŉ geregtelike kommissie van ondersoek aan te stel om kwessies wat in die staatskapingverslag genoem word, te ondersoek. Die voorsitter van die kommissie moet deur hoofregter Mogoeng Mogoeng aangewys word omdat Zuma in die staatskapingverslag geïmpliseer word. Volgens eNCA wil Zuma appelleer teen die hof se beslissing dat die staatskapingverslag nie hersien moet word nie, asook die hof se beslissing dat hy uit sy sak vir die 2016-hofaansoek moet betaal. Zuma appelleer ook teen die hof se bevel dat Mogoeng die voorsitter van die kommissie van ondersoek moet aanwys. Zuma se woordvoerder kon nie onmiddellik vir kommentaar bereik word nie.